感舊送虞曹楊員外
作者：宋祁
朝代：宋

paragraphs: 曩笑長者言，感恨歲時遽。
不云笑未幾，倐已及衰路。
却懷眼中人，落落星向曙。
寧無新相知，論新不如故。
夫子惠然至，適慰離羣慕。
締交三十載，契闊不同處。
醜老向來妍，鬢黑今也素。
伐木喜求舊，谷風念將懼。
我顧濫榮班，君乃嘆奇數。
根柢假容進，纏牽以長誤。
久領一麾行，江湖極沿泝。
杯酒曾未款，僕夫告方具。
前樂暫還衿，後戚已盈慮。
丈夫固有志，膂力經世務。
何必常相從，卑若堂下屨。
歲滿亟來旋，中朝著翔步。